KIRJALLINEN KYSYMYS E-4125/00

esittäjä(t): Glyn Ford (PSE) komissiolle

(11. tammikuuta 2001)

Aihe: Vetypolttokennot

Aikooko komissio ilmaista kantansa polttomoottoreiden korvaamisesta vetypolttokennoilla ja ilmoittaa, harkitseeko se vakavasti kyseistä hanketta EU:ssa?

Margot Wallströmin komission puolesta antama vastaus

(2. maaliskuuta 2001)

Kuten parlamentin jäsen tuo esille, vedyn käytöstä yhdessä polttokennojen kanssa keskustellaan mahdollisena tulevaisuuden ratkaisuna, jota voitaisiin käyttää polttomoottorien korvaamiseksi autoteollisuudessa tai voimantuotantoon ja lämmön ja/tai sähköntuotantoon kotitalouksissa, liikerakennuksissa ja teollisuudessa.

Komissio toteaa, että vedyn käytöstä polttokennojen kanssa voisi olla hyötyä ympäristölle ja että se voisi myös osaltaan vaikuttaa myönteisesti energiansaannin varmuuteen. Näiden hyötyjen suuruus riippuu kuitenkin paljon siitä, miten vetyä tuotetaan, jaetaan, varastoidaan ja käytetään. Monet laitteiden ja ajoneuvojen valmistajat sekä öljy-yhtiöt tekevät nykyisin tämän alan tutkimusta. Toiset keskittyvät polttokennojen kehittämiseen, toiset vedyn suoraan käyttöön mahdollisena vaihtoehtoisena polttoaineena.

Viidenteen tutkimuksen ja kehittämisen puiteohjelmaan (19992002) sisältyvässä muuta kuin ydinenergiaa koskevassa ohjelmassa (Energie-ohjelma) tuetaan erityisesti polttokennoissa käytettävää vetyä koskevia TTK-toimia. Viidennen puiteohjelman kautta myönnetty yhteisön tuki on tähän mennessä ylittänyt jo 59 miljoonaa euroa, jotka on osoitettu polttokennojärjestelmiä, polttoaineprosessilaitteita, vedyn varastoimista ja vetyä polttoaineena käyttäviä polttokennoajoneuvoja koskeviin TTK-toimiin sekä lämmön ja sähkön tuotantoa ja puhdasta kaupunkiliikennettä koskeviin suuriin hankkeisiin. Näissä hankkeissa tutkitaan mm. vedyn käyttöä mahdollisena polttoaineena yhdessä polttokennojen kanssa.

Energie-ohjelmasta tuetaan myös jatkossa aktiivisesti polttokennoja ja vetyteknologiaa koskevia TTK-toimia. Niihin kuuluvat myös sosioekonomiset tutkimukset, esinormatiiviset tutkimukset standardien ja turvallisuusmääräysten laatimiseksi sekä koulutus. Ohjelman tutkimuskohteina ovat polttokennot, reformerit ja vetytekniikat, joiden avulla voidaan vähentää kustannuksia sekä hiilidioksidi- ja saastepäästöjä. TTK-hankkeissa tutkitaan ja kehitetään komponentteja, järjestelmiä, monipolttoainekäyttöä ja polttoaineiden valinnan joustavuutta. Liikenteen osalta vetyvaihtoehtoa koskevissa hankkeissa aiheina ovat kustannukset, päästöt, turvallisuus ja polttoaineen täydennykseen tarkoitetut infrastruktuurit.

Jotta voitaisiin laatia vaihtoehtoisia ja/tai uusiutuvista energialähteistä valmistettavia liikennepolttoaineita koskeva eurooppalainen strategia, komissio aikoo myös käynnistää tulevaisuuden ajoneuvoteknologia- ja/tai polttoainekonseptien, eri konsepteihin liittyvien hyötyjen ja puutteiden sekä pitkän ja keskipitkän aikavälin käyttöönottostrategioiden tutkimuksen. On todennäköistä, että vedyn käyttö ja polttokennotekniikoiden kehittäminen ovat tällaisen tutkimuksen keskeisiä aiheita, vaikkakaan tutkimus ei rajoitu tähän polttoaineeseen. Jäsenvaltioiden ja kansalaisjärjestöjen kanssa aiotaan käydä keskusteluja mahdollisista yhteisön tason toimista. Tähän liittyy tietysti myös mahdollisten meneillään olevien ja uusien paikallisten toimien tukeminen.